Havaijin osavaltion lippu käännettynä ylöalaisin on yleinen itsenäisyysliikkeen tunnus
**Havaijin itsenäisyysliike** (havaijiksi *ke ea Hawaiʻi*) on nimitys erilaisille havaijilaisille ryhmille ja yksilöille, jotka kampanjoivat Havaijin suvereniteetin tai itsenäisyyden palauttamisen puolesta. Näillä ei kuitenkaan ole mitään yhteistä käsitystä siitä, missä muodossa itsenäisyys tulisi palauttaa.

Tausta
------

*Pääartikkeli: Havaijin kuningaskunnan vallankaappaus*
Havaijille asettuneet länsimaalaiset plantaasinomistajat syöksivät vuonna 1893 vallasta Havaijin kuningattaren Lili‘uokalanin Yhdysvaltojen tuella. Vuonna 1898 entinen kuningaskunta liitettiin osaksi Yhdysvaltoja.

Vuonna 1993 presidentti Clinton allekirjoitti ns. anteeksipyyntöpäätöslauselman. Sen mukaan vallankaappaus oli laiton ja Yhdysvaltain tulisi sitoutua sovinnontekoon.

Havaijilaiset kärsivät muuta osavaltion väestöä enemmän köyhyydestä ja kodittomuudesta, minkä lisäksi havaijilaisten kulttuuri on uhattuna. Havaijilaiset ovat ainoa alkuperäisväestö Yhdysvalloissa, joilla ei ole lakisääteistä omaa edustusta.

Järjestöjä
----------

Nation of Hawai‘i -niminen yhdistys on perustanut oman yhteisönsä O‘ahun saarelle, jossa asuu noin 80 jäsentä. Yhteisö perustettiin, kun sen jäsenet valtasivat turistien suosiman rannan vuonna 1995. Yhdistys teki sopimuksen Havaijin osavaltion hallinnon kanssa, jonka mukaan sille vuokrattaisiin maita O‘ahulta 50 vuodeksi ja mikäli itsenäinen Havaijin valtio palautusi, nämä maat siirtyisivät automaattisesti tälle itsenäiselle valtiolle. Nation of Hawai‘i tavoittelee Havaijin itsenäisyyden palauttamista, mutta kannattaa uudeksi valtiomuodoksi tasavaltaa. Yhdistys on nimennyt tasavallan presidentiksi Dennis Kanahelen.

Hawaiian Kingdom Government -niminen yhdistys valtasi vuonna 2008 ‘Iolanin palatsin noin 60 henkilön voimin osoittaakseen mieltä sitä vastaan, että Havaiji on osa Yhdysvaltain osavaltio. Yhdistyksen tarkoitus on palauttaa perustuslaillinen monarkia Havaijille. Yhdistystä johtaa Mahealani Kahau, joka on havaijin kuninkaallisten perillinen, ja varjohallitus, joka säätää lakeja ja pyrkii palauttamaan monarkian.

Henkilöitä
----------

Tunnettuja henkilöitä, jotka kannattavat Havaijin itsenäisyysliikettä:

* Israel Kamakawiwoʻole (muusikko)
* Kawaipuna Prejean (Native Hawaiian Legal Corporation -yrityksen perustaja)
* Owana Salazar (muusikko ja kruununtavoittelija)

Reaktioita
----------

Marraskuussa 2015 Havaijilla järjestettiin vaalit, joissa hieman yli 100 000 havaijilaista äänesti 40-paikkaisen perustuslaillisen konvention perustamisesta. Tarkoituksena oli, että konventio laatisi kirjallisen ohjenuoran havaijilaisten itsehallinnon luomiselle.

Lähteet
-------

1. ↑  Why Hawaiian sovereignty has undeniable context for the Maui fires *NBC News*.  24.8.2023. Viitattu 5.2.2024. (englanniksi)
2. ↑  Pagador, Cameron: Hawaiian Sovereignty 101 *Medium*.  2.1.2019. Viitattu 5.2.2024. (englanniksi)
3. ↑  S.J.Res.19 - A joint resolution to acknowledge the 100th anniversary of the January 17, 1893 overthrow of the Kingdom of Hawaii, and to offer an apology to Native Hawaiians on behalf of the United States for the overthrow of the Kingdom of Hawaii. *congress.gov*.  2024. Viitattu 5.2.2024. (englanniksi)
4. 1 2  Historic election could return sovereignty to Native Hawaiians *Al Jazeera America*.  30.10.2015. Viitattu 5.2.2024. (englanniksi)
5. ↑  Meet the native Hawaiians fighting U.S. occupation | AJ+ *AJ+*.  3.3.2017. Viitattu 5.2.2024. (englanniksi)
6. ↑  International Team *Nation of Hawaii*.  16.3.2023. Viitattu 5.2.2024. (englanniksi)
7. ↑  Native Hawaiians blockade historic palace *CNN*.  1.5.2008. Viitattu 5.2.2024. (englanniksi)
8. ↑  Hawaii Natives Want Their Kingdom Back *CBS News*.  20.6.2008. Viitattu 5.2.2024. (englanniksi)
9. ↑  Hawaii - Polynesian Culture, Aloha Spirit, Nature *Encyclopædia Britannica*.  2024. Viitattu 5.2.2024. (englanniksi)
10. ↑  Gayle Kawaipuna Prejean *ʻĀina Momona*.  2024. Viitattu 5.2.2024. (englanniksi)
11. ↑  Battle Royal *Midweek Magazine*.  1998.  Arkistoitu 2010. Viitattu 5.2.2024. (englanniksi)